ཞེས་པ་ནི། དགེ་སློང་རྒྱ་མཚོའི་སྤྲིན་བཞིན་དུ་གཟུགས་ལ་དགའ་བ་བཞི་སྐྱེ་བ་དང་། དྲི་ཟའི་རྒྱལ་པོ་རབ་བཟངས་
བཞིན་སྒྲ་ལ་དགའ་བ་བཞི་སྐྱེ་བ་དང་། ཁྱིམ་བདག་སྤོས་འཚོང་བཞིན་དྲི་ལ་དགའ་བ་བཞི་སྐྱེ་བ་དང་། དགེ་བསྙེན་
མ་ཕུལ་དུ་བྱུང་བ་བཞིན་དུ་རོ་ལ་དགའ་བ་བཞི་སྐྱེ་བ་དང་། བཅོམ་པ་མོ་ལྷའི་བཤེས་གཉེན་བཞིན་དུ་རེག་བྱ་ལ་
དགའ་བ་བཞི་སྐྱེ་བ་དེས་ན། རྡོ་རྗེ་བརྐྱང་བའི་དགོས་པ་ནི། ཆོས་ཀྱི་རྨོངས་པ་བྲལ་བར་བྱེད། ཅེས་གསུངས་ཏེ།
མངོན་སུམ་དུ་ཤེས་པའོ། རྣལ་འབྱོར་པ་ཡི་ཐར་བ་ཅན། ཆོས་ཀྱི་སྙིང་པོར་ཕྱག་འཚོལ་ཅིག ། ཅེས་པ་ནི། རེག་བྱ་
རྡོ་རྗེ་མ་ལ་སྟོང་པ་ཉིད་ཀྱིས་གསང་བརྟོལ་ནས། བདེ་བ་རྟོག་པ་མེད་པའི་ཤེས་པ་རྣལ་འབྱོར་མའི་ཐར་བའི་ལམ་ཡིན་
ནོ། རིགས་ཀྱི་བུ་གང་ཞིག་ཅེས་བྱ་བ་ལ་སོགས་པ་ནི་ཕན་ཡོན་ཡིན་ཏེ་གོ་སླའོ། བརྟག་པ་དགུ་པའི་རབ་ཏུ་བྱེད་པ་
དང་པོའི་འགྲེལ་པའོ། ཁམས་གསུམ་པ་ལྷར་ངོ་ཤེས་པའི་ཀུན་དུ་སྤྱོད་པ་བཤད་ནས། གཏོར་མའི་ཀུན་དུ་སྤྱོད་པ་
བཤད་པ་ནི། གཏོར་མའི་ལས་ཀྱི་ཆོ་ག་ནི། ཉོན་ཅིག་རྒྱལ་པོ་རྡོ་རྗེ་འོད། ཅེས་པས་མདོར་བསྟན་པའོ། རྒྱས་པར་
བཤད་པ་ལ་ཚིག་རྐང་གསུམ་གྱིས་བསྟན། གཉིས་པ་ཉ་ཤ་ཞེས་པ་ལ་སོགས་པ་གཏོར་མའི་རྫས་བསྟན། གསུམ་
པ་རྡོ་རྗེ་སེམས་དཔའི་ཏིང་ངེ་འཛིན་དང་ཞེས་པ་ལ་སོགས་པས་ནི་བདག་ཉིད་ལྷར་བསྐྱེད་པ་བསྟན་ཏོ། བཞི་པ་བསྔོ་
བ་ནི། རྫས་ཀུན་བདུད་རྩི་ལྔར་སྦྱངས་ཞེས་བྱ་བ་ལ་སོགས་པས་བསྟན་ཏེ། ལྔ་པ་སྣོད་ནི་པདྨར་ཞེས་པ་སྟེ་ཐོད་པ་ཡིན་
ནོ། དྲུག་པ་སྦྱང་བ་ནི། ཨོཾ་གྱིས་འབར་བར་བྱ་བ་སྟེ།